V-16 argi baliza

V-16 baliza, baita ere V16 aurreseinalearen baliza, galtzadan ibilgetuta geratu den edo haren zama galtzadaren gainean erorita dagoen ibilgailu bat seinaleztatzeko erabiltzen den arriskuaz ohartarazteko argi-gailuaren izen ofiziala da. Argi-gailu keinukaria da, eta, bidean gelditutako ibilgailu bat seinaleztatzeko metodo gisa, triangeluak ordezten ditu Espainian. Ibilgailuaren alderik ikusgarrienean jarri behar da. Gailu horrek, gainera, bere geolokalizazio anonimoa jakinarazten du, gainerako gidariak birtualki ohartarazi ahal izateko.

Espainian derrigorrezkoa da 2026ko urtarrilaren 1etik turismo-ibilgailu, furgoneta, autobus eta kamioientzat. Frantzian, aldiz, aukerakoa da. Baliza autonomoa da, SIM txartel integratuarekin funtzionatzen du eta piztuta automatikoki bidaltzen du GPS bidez ibilgailuaren kokapena.

 Erabilera 
RAC Vasco-Navarro elkarteko ordezkari Rafa Marrodanek azaldu duenez, «Autotik irten aurretik argia piztu behar da, eta bidaiariek ibilgailua ezin badute utzi, barruan gelditu behar dute gerrikoarekin». Horrela, matxura edo istripu egoeretan segurtasuna handitzen da eta larrialdi zerbitzuek ibilgailua modu eraginkorrean lokaliza dezakete. Triangeluak oraindik erabil daitezke, baina ez dira nahitaezkoak. Marrodanek nabarmendu du: «Biak batera erabili daitezke, beraz, ez bota triangeluak. Europan oraindik trianguluak erabiliko diran».

Gidariek baliza ibilgailuan gordeta izan behar dute eta beti kargatuta. V-16 piztuta dagoenean, informazioa ez da soilik larrialdi zerbitzuei helarazten, baita inguruko gidariei ere GPS bidez, ibilgailuaren posizioa erakutsiz. Marrodanek azaldu duenez, «momentuz Trafiko Zuzendaritza Nagusiak ez ditu kontrolak egingo, baina erabili egin behar da».

 Historia 
V16 baliza Jorge Torre asmatzaile galiziarrak sortu zuen. Matxura edo istripu baten ondorioz ibilgailuek geralekuetan izaten dituzten ezbehar kopuru handiak ezagutzen zituen, eta denbora pixka bat zeraman egoera horretan hildakoen eta zauritutakoen kopurua jaisteko irtenbide baten bila. 2015ean, Torrek baliza argitsuaren lehen prototipoa sortu zuen, eta Jorge Costasekin elkartu zen, hura ere ekintzailea, gailuen lehen marka merkaturatzeko.

2018an, eta produktua merkaturatzearen ondorioz, Espainiako hainbat administraziok V16 argiak onartu zituzten, eta DGTk horiek baliozkotu zituen eraginkorrenak izan zitezen, matxura edo istripu baten ondorioz galtzadan gelditutako ibilgailuen ezbehar-tasa murrizten saiatzeko. 2021eko martxoan, 159/2021 Errege Dekretua onartu zen, triangeluaren ordez V16 motako seinaleak jartzeko. Espainian derrigorrezkoa da 2026ko urtarrilaren 1etik.

Bi asmatzaileak guardia zibil ohiak dira eta horrek interes-gatazka inguruko susmoak eragin ditu.

 Erreferentziak 

 Kanpo estekak 
 Espainiako Errege Dekretua.

Kategoria:Errepide garraioa